തോല്വിയിലും റെക്കോഡ് സ്വന്തമാക്കി കോഹ്ലി, പാകിസ്ഥാന് ഇത് ചരിത്ര നിമിഷമെന്ന് ഷഹീന് അഫ്രീദി ദുബായ്: ഒരു ലോകകപ്പ് വേദിയില് പാകിസ്ഥാനോട് ഇന്ത്യ ആദ്യ തോല്വി വഴങ്ങിയ നിരാശയിലും തലയുയര്ത്തി ഇന്ത്യന് ക്യാപ്റ്റന് വിരാട് കോഹ്ലി. ബാറ്റിംഗ് തകര്ച്ചലേക്ക് പോവുകയായിരുന്നു ഇന്ത്യന് ടീമിനെ ക്ഷമയോടെ ക്രീസില് നിലയുറപ്പിച്ചു കളിച്ച കോഹ്ലി 49 പന്തുകളില് നിന്ന് 57 റണ്സ് നേടി. ഇന്ത്യയെ ഭേദപ്പെട്ട ഒരു സ്കോറില് എത്തിച്ചതും കോഹ്ലിയുടെ നിര്ണായക ഇന്നിങ്സായിരുന്നു. ടി20 ലോകകപ്പില് പത്ത് അര്ദ്ധ സെഞ്ച്വറികള് സ്വന്തമാക്കുന്ന ആദ്യ താരമെന്ന നേട്ടം പാകിസ്താനെതിരായ മത്സരത്തിനിടെ കോഹ്ലി സ്വന്തമാക്കി. വെസ്റ്റിന്ഡീസിന്റെ വെടിക്കെട്ട് ബാറ്റ്സ്മാന് ക്രിസ് ഗെയ്ലിനെ മറികടന്നാണ് കോഹ്ലി ഈ നേട്ടം സ്വന്തമാക്കിയത്. കോഹ്ലിയുടെ ടി20 കരിയറിലെ 29ാം അര്ധസെഞ്ചുറിയായിരുന്നു ഇന്നലെ പാകിസ്ഥാനെതിരെ നേടിയത്. അതേസമയം, പാകിസ്ഥാന് ക്രിക്കറ്റിന് ഇത് ചരിത്ര നിമിഷമെന്ന് യുവ പേസര് ഷഹീന് അഫ്രീദി. ഈ വിജയത്തിന്റെ ബലത്തില് ബാക്കിയുള്ള മത്സരങ്ങളിലും മികവു പുലര്ത്തുവാന് പാകിസ്ഥാനാകുമെന്നാണ് പ്രതീക്ഷിക്കുന്നതെന്നും അഫ്രീദി പറഞ്ഞു. മത്സരത്തില് ഓപ്പണര് രോഹിത് ശര്മയുടെയും കെഎല് രാഹുലിന്റെയും ക്യാപ്റ്റന് വിരാട് കോഹ്ലിയുടെയും വിക്കറ്റുകള് അഫ്രീദി നേടിയിരുന്നു. shortlink